নিউজডেস্ক, বাংলাদেশনিউজ২৪x৭.কম;  টাঙ্গাইল সদর উপজেলার ঢাকা-টাঙ্গাইল মহাসড়কের তারুটিয়া নামক স্থানে একটি বাস ও একটি অটোরিকশার মুখোমুখি সংঘর্ষে একই পরিবারের তিনজনসহ চারজন নিহত হয়েছেন। গতকাল দুপুরে এ দুর্ঘটনা ঘটে।  দুর্ঘটনায় নিহত ব্যক্তিরা হলেন- অটোরিকশার চালক দেলদুয়ার উপজেলার বাথুলি গ্রামের রণজিৎ সরকার (৩৫),  তার স্ত্রী মালতি সরকার (২৭), ছেলে পার্থ সরকার (১০) ও অজ্ঞাতনামা এক ব্যক্তি।  জানা গেছে, গতকাল দুপুরে সখীপুর থেকে ছেড়ে আসা যাত্রীবাহী একটি বাস তারুটিয়ায় পৌঁছালে বিপরীত দিক থেকে আসা সিএনজিচালিত একটি অটোরিকশার সঙ্গে মুখোমুখি সংঘর্ষ হয়। এতে ঘটনাস্থলেই অটোরিকশার চালক রণজিৎ সরকার, তার স্ত্রী মালতি সরকার ও অজ্ঞাতনামা এক ব্যক্তি নিহত হন। গুরুতর আহত অবস্থায় রণজিৎ সরকারের ছেলে পার্থ সরকারকে টাঙ্গাইল জেনারেল হাসপাতালে নেওয়া হলে সেখানেই তার মৃত্যু হয়।  টাঙ্গাইল হাইওয়ে পুলিশের সার্জেন্ট মোঃ সালাহউদ্দিন ঘটনার  সত্যতা নিশ্চিত করেছেন।  বাংলাদেশনিউজ২৪x৭.কম/এমএ/এসএকে.